Moody's ook negatief oor Acsa | Netwerk24
Deur Carin Smith, Fin24 05 November 2019 07:54
Acsa bedryf nege lughawens in Suid-Afrika.Foto: Argief
Die kredietgradeerder Moody's Investors Service het die vooruitsig van die Suid-Afrikaanse Lughawensmaatskappy (Acsa) van stabiel na negatief verander.
Hy sê egter Maandag in 'n verklaring Acsa se kredietgradering bly onveranderd op Baa3.
Moody's verduidelik hy het dié besluit geneem nadat hy Vrydagaand aangekondig het dat hy die kredietvooruitsig vir Suid-Afrika se soewereine skuld ook van stabiel tot negatief verander het.
Dit is die finale stap voordat Suid-Afrika sy beleggingsgraad-gradering van Baa3 gaan verloor. Sou dit gebeur, sal Suid-Afrika rommelstatus bereik.
Moody's gradeer nie staatsondernemings se skuld hoër as dié van die land s'n nie.
Acsa besit en bedryf nege lughawens in Suid-Afrika.
Die regering het 'n 74,6%-belang in Acsa.
Die maatskappy het 'n inkomste van R7,1 miljard in die jaar tot einde Maart gegeneer.
"Hierdie erken die staat se belang van 74,6% en die invloed wat die staat op Acsa se beleid het; die maatskappy se blootstelling aan binnelandse regulatoriese toesig en plaaslike ekonomiese toestande weens die hoë persentasie binnelandse verkeer; en die maatskappy se blootstelling aan plaaslike finansiële markte waar hy die meeste van sy skuld opneem," verduidelik Moody's.
Moody's wys op Acsa se "matig gehefte finansiële profiel en 'n redelik konserwatiewe finansiële beleid", maar sê sy graderings word egter beperk deur " 'n stelsel van ekonomiese regulering wat in die verlede uitdagend geblyk het.
"Acsa se blootstelling aan die Suid-Afrikaanse Lugdiens – wat staat maak op finansiële steun van die regering – word ook as 'n beperkende faktor beskou."
Moody's sê dit is dus onwaarskynlik dat hy Acsa se gradering oor kort termyn sal verander, gegewe die negatiewe vooruitsig.
"Die vooruitsig kan egter na stabiel verander word, sou die vooruitsig van Suid-Afrika se soewereine skuld na stabiel verander.
"Enige afgradering van Suid-Afrika se soewereine skuld sal waarskynlik daartoe lei dat die gradering van Acsa se skuld óók afgegradeer word," waarsku Moody's.